Subject: Ermistu kaitsetööstuspark ja Alu küla.
From: "Meeli Virkus" <[email-masked]>
To: "KM Info" <[email-masked]>
Date: Sun, 4 May 2025 15:27:19 +0300

Kirjutan seoses kaitsetööstuspargi rajamisega Ermistu külla ja kohalike inimeste üleskutsega avaldada arvamust ja teha ettepanekuid. Eilsest kohalikust lehest sain teada, et omavalitsuse poolt on tehtud mitu ettepanekut kohalike teede korrastamiseks ja kuigi me oleme korduvalt juhtinud tähelepanu tee nr. 19135, mis läheb läbi Alu küla, kohutavalt tolmavale kruusakattele, siis millegipärast pole seda teed ära märgitud. Tee saab alguse Kihlepa-Tõstamaa maantee pealt mõnisada meetrit kavandatava kaitsetööstuspargi sissesõiduteest Tõstamaa poole, läheb läbi meie küla, kus majad asuvad vaid paarikümne meetri kaugusel kohutavalt tolmavast teest, väljub Tõhela-Kalli teele, see tee on nimetatud korrastatavate teede hulka. Praegugi kasutavad Alu teed suured ja rasked masinad ja vaatamata tee soolamisele kevadel aitab see vaid lühikeseks ajaks, ülejäänud suved oleme hinganud ja krõmpsutanud soolast liiva. Pealegi kuivatab soolane tolm meie puid, põõsaid ja muid taimi. Meil on vägagi põhjust arvata, et kui Tõhela-Kalli teed nimetatakse, siis hakatakse samuti pidevalt kasutama Alu teed, sest see on lühim tee, mis neid ühendab. Osavald on korduvalt ütelnud, et nemad ei saa musta katet panna, kuna on riigi tee...ma ei tea, kelle inimesed me oleme või kuhu pöörduda, aga see on uskumatu, et riik ei leia vahendeid 1,5 kilomeetrise teejupi katmiseks, et inimesed normaalselt elada saaks. Loodame, et ehk saame kuulda võetud ja probleem leiab lahenduse, meie igatahes loodame parimat.
Lisan sellekevadise video, mis tehtud naabrite poolt.

Meeli Virkus